কাশ্মীরে গাড়ি দুর্ঘটনায় মৃত্যু চার সেনার

শ্রীনগর: ফের দুর্ঘটনার কবলে সেনা জওয়ানের গাড়ি। জম্মু ও কাশ্মীরে গাড়ি দুর্ঘটনায় মৃত্যু হল চার জওয়ানের। একটি সেনার ট্রাক বাঁক নিতে গিয়ে খাদে পড়ে যায়। শনিবার উত্তর কাশ্মীরে বন্দিপোর জেলায় এই ঘটনা ঘটে। ঘটনাস্থলেই দুই সেনা জওয়ানের মৃত্যু হয়। আহত হন আরও পাঁচজন। পরে স্থানীয় হাসপাতালে আরও দুজনের মৃত্যু হয়েছে। সদরকুট পায়েন এলাকায় চালক নিয়ন্ত্রণ হারানোয় এই দুর্ঘটনা ঘটেছে। জখম সেনাদের শারীরিক অবস্থা এখন স্থিতিশীল।

গত ২৪ ডিসম্বর পুঞ্চ জেলায় একটি গাড়ি দুর্ঘটনায় পাঁচ সেনার মৃত্যু হয়। তাতে আরও পাঁচজন জখম হন। সেনার গাড়ি ৩৫০ ফুট খাদে পড়ে যায়। গত চার নভেম্বরও রাজৌরি জেলার একটি গাড়ি দুর্ঘটনায় এক সেনার মৃত্যু হয়। একজন জখম হন। রিয়াসি জেলায় দুই নভেম্বর এক মহিলা ও শিশু সহ তিনজনের মৃত্যু হয়।